Okresná prokuratúra Galanta 
Obrancov mieru 2, 924 29 Galanta 1

Sp. zn. : 3 Pv 913/13/2202	Galanta, 27.7.2015
EEČ : 2-17-149-2015

U Z N E S E N I E

Trestná vec:	obvinený XXXXX  
Prečin:	Marenie výkonu úradného rozhodnutia podľa § 348 odsek 1 písmeno g Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Galanta zo dňa 21.5.2014, spisová značka 3 Pv 913/13/2202, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 22.11.2013  v čase o 15.45  h v obci XXXXX vošiel na pozemok rodinného domu č. 1102 vedený Správou katastra Galanta na LV XXXXX, kde rukou rozbil okno na vchodových dverách i napriek tomu, že rozhodnutím Okresného súdu v Galanatae sp.zn. XXXXX  zo dňa 17.10.2013, právoplatného dňa 09.11.2013 mu bolo uložené nevstupovať dočasne na nehnuteľnosti, ktoré sú vedené Správou katastra Galanta na LV č. XXXXX a to až do 30  dní od právoplatného skončenia konania o rozvod účastníkov, vedeného na súde Galanta pod sp.zn. XXXXX

Uznesením prokurátora Okresnej prokuratúry Galanta zo dňa 21.5.2014, spisová značka 3 Pv 913/13/2202, bola určená obvinenému skúšobná doba v trvaní 12 mesiacov.
Odôvodnenie:
Uznesením prokurátorky Okresnej prokuratúry Galanta sp. zn. 3 Pv 913/13/2202 - 7 zo dňa 16. mája 2014, ktoré nadobudlo právoplatnosť dňom 03.06.2014 bolo podľa § 216 odsek 1 Trestného poriadku podmienečne zastavené trestné stíhanie vedené proti obvinenému XXXXX pre prečin marenia výkonu úradného rozhodnutia podľa § 348 odsek 1 písmeno g) Trestného zákona. Podľa § 216 ods. 2 Tr. poriadku bola obvinenému uložená skúšobná doba na 12 mesiacov, ktorá mu uplynula dňa 3.6.2015. 

Po uplynutí skúšobnej doby boli zadovážené nasledovné listinné podklady: odpis z registra trestov, správa z  Okresného riaditeľstva Policajného zboru Galanta, Obvodného oddelenia PZ Sládkovičovo a správa o povesti z miesta trvalého bydliska Obce Veľká Mača na obvineného.
Z odpisu registra trestov vyplýva, že obvinený bol odsúdený trestným rozkazom Okresného súdu v Galante č.k. XXXXX dňa 03.06.2014 za prečin nebezpečného vyhrážania podľa § 360 ods.1 Tr. zákona za skutok, ktorého sa dopustil dňa 01.06.2014. Z uvedeného vyplýva, že skutok, za ktorý bol odsúdený dňa 3.6.2014 spáchal ešte pred začatím plynutia skúšobnej doby v predmetnej trestnej veci. Vychádzajúc z ustanovenia § 217 ods.1 Tr. poriadku je zrejmé, že obvinený sa trestného činu - prečinu nebezpečného vyhrážania podľa § 360 ods.1 Tr. zákona dopustil ešte pred začatím plynutia skúšobnej doby. Následne počas plynutia skúšobnej doby viedol riadny život a nedopustil sa iného trestného činu. Súčasne zo zadovážených listinných podkladov bolo zistené, že obvinený XXXXX, počas plynutia skúšobnej doby spáchal dva priestupky za porušenie pravidiel cestnej premávky, ktoré ale neboli takého závažného charakteru a uvedené konanie obvineného neznamenalo pre spoločnosť taký stupeň nebezpečenstva, že by bránili vysloveniu jeho osvedčenia sa. 

Z ustanovenia § 217 ods. 1 Trestného poriadku vyplýva, že ak obvinený v priebehu skúšobnej doby viedol riadny život, splnil svoju povinnosť nahradiť spôsobenú škodu a vyhovel ďalším uloženým obmedzeniam, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní bude pokračovať.
	
Vzhľadom na osobu obvineného s prihliadnutím na jeho doterajší život, na okolnosti prípadu, ako aj na vyššie uvedené skutočnosti som sa rozhodla tak, ako je to uvedené vo výrokovej časti tohto uznesenia.

Podľa ust. § 217 ods. 4 Trestného poriadku právoplatnosťou tohto uznesenia nastávajú účinky zastavenia trestného stíhania (§ 9 ods. 1 písm. e/ Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka